அப்போது மட்டும் வேதகிரி முதலியாருக்கு ஏகப் பெருமையா இருக்கும்.  "பி.ஏ.!" என்பார்.  சாமியார் குரலை அடக்கிக் கேட்பார்:  "மொதலியாரே எது பெரிசு? எம்.ஏ. வா? பி.ஏ. வா?"  "பெரிசு என்ன, பெரிசு! எல்லாம் ஒரு கழுதைதான். வேலை கெடச்சா மதிப்பு, இந்த படிப்புக்கு... நான் அந்தக் காலத்து இன்டர்தான். இப்ப பி.ஏ. படிச்சுட்டு எத்தினி பேர் நம்மகிட்ட கிளார்க்காயிருக்கான்! அதுகூடக் கிடைக்காமல் பாவம், எத்தினி புள்ளைங்க கண்டக்டர் வேலை செய்யுதுங்க..." என்பார் முதலியார்.  "மொதலியாருக்குப் பட்டணத்திலே என்னாங்க உத்தியோகம்?"  "ஒரு வெள்ளைக்கார கம்பெனியிலே மானேஜர் உத்தியோகம்."  "இப்பவும் வெள்ளைக்காரங்க இருக்கிறாங்களா?" 